khistorydata/jeongjo-sjw-relations huggingface dataset:
정조 9년 · 목
敎曰。再明日九日製。以大輪次設行。捧券後。春塘臺當親臨科次。大臣以下。率呈券儒生。來待帳殿。坼榜。依年前例爲之事。分付成均館。又敎曰。再明日九日製。通方外事分付。又敎曰。再明日大輪次有命。大司成牌招察任。
정조 9년 · 강
領府事金尙喆。箚陳病狀。乞解御營譯院提擧。賜批。
정조 9년 · 목
批以。月前宮筵。見卿榮衛。快復常度。爲卿奉喜。所辭兼帶提擧之任不允。卿其安心勿辭。益加調護。更登宮筵。仍命遣史官傳諭。
정조 9년 · 강
命文益漸書院請額。特施。遣官致祭。
정조 9년 · 목
禮曹啓言。全羅道幼學金相樞等上言。爲其忠宣公文益漸書院請額事。而事係重大。請上裁。敎以。特爲許施。遣官致祭。
정조 9년 · 강
命明日大輪次。以兩題分取京鄕。
정조 9년 · 목
敎曰。明日大輪次。兼寓志喜。政府以下。率儒生。春塘臺設場。當親臨。以此分付。古例多有可據。近年節製或大輪次。以兩題分取京鄕。明日亦當以表取京。賦取鄕。各一人依例賜第。其餘分給以下。當優數試取。預令成均館。知委坊曲。○敎曰。明日對讀官。閣臣入直玉堂春坊騎郞。例爲啓下。而今番則諸春坊。皆以對讀官啓下。抄啓諸文臣。一體啓下。又敎曰。明日儒生入門。必當敎多。靑陽門月覲門集春門此三門分入事分付。亦令知委諸生處。
정조 9년 · 강
改差平山府使李喆運。
정조 9년 · 목
吏曹以喆運與前府使鄭景曾有親査應避之嫌。啓請改差。允之。敎以。今日政擇差。
정조 9년 · 목
敎曰。未肅拜大司成。春秋館堂上中。未肅拜在外及以本職應參試官人。幷許遞。政官牌招開政。與同成均未差之代。以在京無故人差出。學敎授。亦是應參人。如有在外未肅拜人。亦爲許遞。一體差出。亞卿中。戶曹參判懸病云。亦爲許遞。○以金宇鎭爲吏曹參議。姜★(亻+寅)爲修撰。吳大益爲戶曹參判。趙尙鎭爲大司成。李命植洪良浩爲知春秋。鄭宇淳洪秀輔爲同春秋。金魯鎭爲同成均。廉隅人爲和陵參奉。初仕也。金鋑爲平山府使。
정조 9년 · 강
遞刑曹判書徐浩修。以李命植代之。
정조 9년 · 목
敎曰。御製校準之役。尙未就緖。詞訟劇任。自多相妨。刑曹判書徐浩修許遞。前望單子入之。
정조 9년 · 강
遞知春秋李命植。以徐浩修代之。
정조 9년 · 목
敎曰。知春秋李命植。學敎授申耆趙濟魯。俱以本職或兼職入參。春秋及敎授之任。幷許遞。前望單子入之。
정조 9년 · 강
以柳烱爲承旨。
정조 9년 · 목
因承旨有闕取稟敎以。前望單子入之。又敎曰。新除授承旨。牌招察任。
정조 9년 · 강
命金命基孝行實蹟。更令道臣狀聞。
정조 9년 · 목
禮曹啓言。公山幼學鄭始亨等上言。詳問前道臣稟處蒙允矣。故學生金命基孝行實蹟。詳問於前道臣。則申大升以爲。事在久遠。遽難憑信。更欲博採公議。擧實狀聞計矣。因卽遞歸。別無他見仰對云。沈豊之以爲。多士呈單。不過一例題辭。且未採得實蹟。別無可以摭實仰對云矣。前道臣。俱以未及採探爲言。則恐不可遽然仰請。更令時道臣博採公議。論理狀聞後。請稟處。允之。
정조 9년 · 강
蕩滌前參議洪文泳。遞同春秋鄭宇淳。
정조 9년 · 목
敎曰。知春秋洪良浩。以同罪未敍人。不得進參云。前參議洪文泳。蕩滌敍用。同春秋鄭宇淳。擧案懸病云。許遞。前望單子入之。
정조 9년 · 강
命李聖彬依下敎擧行。
정조 9년 · 목
刑曹啓言。李聖彬苟有一分秉彝之心。萬古凶逆之家。豈忍互相賣買。亦豈忍與凶逆支屬同處乎。快施當律。在所不已。有不可遽然發配。敎以。依前下敎擧行。
정조 9년 · 강
吏曹。以鄭斗齊等上言覆啓。
정조 9년 · 목
該曹啓言。典醫監直長鄭斗齊上言。請勿施。敎以。前此加資。若因推恩。則今無可論。而否則合有商量之道。更爲詳考草記。又啓言。幼學趙暎等上言。請勿施。從之。敎以。趙景瓚卽開國元勳之後裔。不可士庶論。況未準年限。不過二年。特爲加資。
정조 9년 · 강
判下京乖上言覆啓。
정조 9년 · 목
漢城府啓言。觀此幼學崔應台等上言。其中手犯人等。幷嚴刑定配。亦令刻期掘移。請以示朝家紀元功正民習之政。敎以。大抵山地訟卞。甲乙兩混。一邊之說。不足的信。至於此事。彼此之强弱判異。決知爲所訴之非妄。元勳墳墓。事體何如。貞烈公崔潤德豐功偉烈。不待窺金匱石室之藏。婦孺亦皆知之。今因子孫之無勢。不得守護封域。使土豪作此駭悖之擧。犯葬之不足。至有※墓碣碎墓道之擧。朝家旣聞之後。歸之久遠勳臣墳墓。若不嚴加處決。是豈念舊之意。嚴飭道臣。如前。俾卽親執詳査。所謂昌原土豪金哥河哥張哥等。爲先各別嚴刑。作俑諸節。一一推覈狀聞。貞烈公兩代墳墓。令地方官躬親修治。仆碎碑碣。亦爲竪立。當掘人冢。星火掘移後。使之牒報。以爲轉聞之地事。措辭行會。
정조 9년 · 강
以李致中爲同春秋。前望也。
정조 9년 · 강
御春塘臺行大輪次九日製。仍詣㴠仁亭。行召對。試官。洪樂性尹東邊徐有慶吳載純徐浩修洪良浩徐有隣趙埈洪秀輔李致中朴祐源趙時俊金宇鎭吳大益金履禧金履素金思穆洪明浩鄭民始李祖源李命植尹蓍東柳誼金華鎭李鎭恒兪漢寧金魯鎭趙尙鎭徐鼎修鄭東浚尹行任成種仁李鼎運李太亨李錫夏。抄啓文臣鄭東觀韓致應李亨達洪義浩柳文養。○世子傅洪樂性。輔養官李福源金熤。左副賓客鄭民始。輔德鄭述祚。兼輔德徐龍輔。弼善趙弘鎭。兼弼善趙濟魯。文學李漢敬。兼文學李泰永。司書李書九。兼司書申耆。說書李鼎德。兼說書尹行任。檢校直閣徐鼎修鄭東浚。翊衛尹昌濂李弘之。司禦沈定鎭金履僖。翊贊洪大榮。衛率尹光濩。副率尹光柱李克永。洗馬鄭述仁。假注書朴蓍壽。史官金健修金鳳顯。
정조 9년 · 목
具翼善冠袞龍袍。乘轎由靑陽門。詣映花堂。降轎陛座。○予命儒生入門。使之催促。樂性等行禮訖。予曰。卿之病勢。近日則果已差勝否。樂性曰。近幸差減。而病根尙未抉祛矣。仍奏曰。今日東宮。初開講筵。而適符 先朝開講時。事非偶然。一國臣民之慶。曷有其極。而 宗社之慶。莫大於是矣。予曰。果如卿言。而日前適考故事。今年月日。卽 肅廟初講孝經之年月日也。事甚稀異。故命行召對於今日矣。樂性曰。師傅相見。亦於今日同行。未知何如。予曰好矣。懸題後。卿則先詣春坊。仍命文衡載純進前。○以擬本朝春桂坊官等。賀於乙巳九月九日。東宮初開講筵之日。論以是年是月是日。卽 肅廟朝寶齡五歲。初講孝經年月日。仍命以孝經進講。爲箋題。如月之恒。如日之升。如南山之壽。如松栢之茂。爲賦題。○詣㴠仁亭。行召對。○講孝經。○還御春塘臺陸座。命諸試官考試訖。○敎曰。九日製大輪次表居首幼學尹永僖。直赴殿試。之次幼學李羲甲。直赴會試。之次幼學南惠寬李溶。生員尹光顏李仁默。幼學李光延。進士洪樂安。幼學趙雲繪李錚。進士李明復。各給二分。次上幼學李好明洪樂玄李承圭李文載。各賜紙三卷。賦居首幼學權泓。直赴殿試。之次幼學申浣。直赴會試。之次生員金鎰。進士黃勉會李英圭。生員南象一。進士李濟先。幼學閔榮元李志泰金處洪李載完。各給二分。次上幼學吳載源禹夏永。進士尹永儀。幼學李基亨。各賜紙三卷。○還內。
정조 9년 · 강
遞承旨金夢華。以李泰永代之。
정조 9년 · 목
敎曰。同副承旨許遞。前望單子入之。待下批牌招。
정조 9년 · 목
敎曰。總管中。時帶試官人許遞。前望單子入之。
정조 9년 · 강
遞司諫朴聖泰。掌令盧廷良。獻納李壽咸。正言宋景煥。以兪彥修爲司諫。吳著爲掌令。呂萬永爲獻納。金復元爲正言。
정조 9년 · 강
大臣及春桂坊以下。施賞有差。
정조 9년 · 목
敎曰。今日講筵時。兩輔養官入參。不可無識喜之擧。判府事李福源。判府事金熤。各大豹皮一令賜給。又敎曰。今日卽 肅廟朝初開講筵舊甲也。東宮亦於此日。始行胄筵。此果何等奇喜慶幸。講筵時入侍春坊中。上番輔德鄭述祖。自在予春邸。多有勤導之切。而今又登筵。事極稀貴。況因其日前上疏。有今日開講之擧。尤庸嘉尙。特爲加資。下番說書李鼎德陞六。兼弼善趙濟魯。兼說書尹行任。亦以入直兼官登筵。各半熟馬一匹賜給。桂坊司禦沈定鎭。予之在儲時。所資益。多賴此人。此筵特命入參。蓋欲酬勞。賞典。豈可與輔德異同。亦爲加資。相見禮之行於今日。又適符合于 聖祖故事。豈可無別般識喜之擧。禮貌官兼文學李泰永。卽丙申以前宮僚中。最是久次。今日適又贊當。亦爲加資。陪從宮官兼輔德徐龍輔。弼善趙弘鎭。司書李書九。兼司書申耆。各兒馬一匹賜給。其中文學兪漢敬。亦是丙申以前。以桂坊出入胄筵者。右職調用。桂坊翊衛尹昌濂李弘之。司禦金履信。翊贊洪大榮。衛率尹光濩。副率尹光柱李克永。洗馬鄭述仁。各上弦弓一張賜給。相禮金東稷。準職除授。掌議金載遂。陞敍。引儀崔慶鎭慶明運。相當職調用。引儀安宗孝。上弦弓一張賜給。入侍閣臣承史以下諸臣。幷依書啓判下賞典。捧傳旨春桂吏隸。令該曹米布從優題給。待令閣院吏隸。亦爲施賞。通禮院事知書員陳興基。帖加成給。其餘書員。依判下施賞。陪衛。令兵曹書啓。今日講册。以予初受講時册子得納。以此進講。册色吏書題除授。加資及陞品。皆令今日政下批。又敎曰。挾侍中官梁大宜。熟馬一匹面給。李團宜加資。其餘本宮長番中官。各上弦弓一張賜給。出入番中官。各不粧弓一張賜給。司鑰崔昌福李德鳳。各不粧弓一張賜給。陪衛別監排設房下隸。令該曹米布從厚題給。又敎曰。今番賞典中。金東稷已爲準職云。特爲加資。
정조 9년 · 강
遞藝文提學趙㻐。
정조 9년 · 목
敎曰。藝文提學職務相妨。許遞。
정조 9년 · 강
承旨洪仁浩陳疏。乞遞春秋兼銜。批下該曹稟處。
정조 9년 · 목
仁浩與其父同春秋秀輔。有應避之嫌也。
정조 9년 · 강
有政。吏曹判書趙時俊。參議金宇鎭。兵曹判書鄭民始進。
정조 9년 · 목
以鄭尙淳爲判敦寧。趙鼎鎭爲輔德。尹羽烈爲說書。鄭萬始爲兼文學。鄭述祚爲副總管。
정조 9년 · 강
詣 永禧殿。行 移安祭。
정조 9년 · 목
具遠遊冠絳紗袍。乘輿出貳極門。至仁政門外。降輿乘輦。出敦化門。至廣通橋。○敎曰。夏賊傔人之妻。爲其夫囚禁。咫尺駕前。至有擊錚之擧。隄防之解弛。到此無可言。秋曹郞廳發牌。待還官。卽爲捧供以聞事嚴飭。至銅峴前路。敎曰。動駕時淸道禁難。雖係朝令。至於貼板門楣。古無其法。當該南部官員發牌。査問其委折也。仍詣 永禧殿紅箭門外。降輦乘輿。至降輿所。降輿入齋殿。時至。改具冕服。詣版位。行四拜禮。陞詣各 室。奉審如儀訖。命領敦寧鄭存謙。判府事徐命善。左議政洪樂性。判府事李福源金熤入侍。予曰。今將 移安于後 殿。卿等率各 室大祝。分詣陪進。乃仍命鄭存謙徐浩修趙濟魯詣第一 室。徐命善沈豊之申耆詣第二 室。洪樂性趙時偉李敬一詣第三 室。李福源李祖源尹行任詣第四 室。金熤朴祐源李崑秀詣第五 室。予親自奉 安于櫃內。詣祗迎位。存謙等各捧 影幀櫃。由正門至後 殿。予隨詣 殿內奉 安訖。還入齋殿。改具遠遊冠絳紗袍。詣後 殿月臺。命戶曹判書趙㻐。工曹判書金華鎭入侍。予曰。屋瓦尙有濕氣云乎。僉對曰。然矣。予曰。樑上塗灰。將不得爲之乎。僉曰。恐難爲之矣。予曰。然則役處無多。申飭匠手。毋敢草草。前面則工判主管。後面戶判主之。指揮看檢好矣。詣前 殿。命禮曹判書金履素。工曹判書金華鎭入侍。仍命工禮判。率戶曹郞廳計士書吏。修掃 殿內。屛帳鋪陳。色渝者改爲。否者幷仍舊。第一 室第二室日月屛。改以新屛。屛長差短於舊屛。舊屛竝命藏置。待後日修改時。改粧用之。此意使戶曹堂郞知悉。載之謄錄。第三 室後壁。有雨漏班痕。命以白綾花二丈改塗。又命點火于各 室。華鎭曰。俄於修掃時。仰瞻第一 室板子上。覆以油遮日。此蓋慮屋漏直下於 正殿。欲使側流于壁間。在昔故做事。果爲完備矣。予曰。故事之縝密周詳。類多如此。推此一事。亦可以想得。仍命戶判進前。敎曰。役已告完。而果無後頉乎。㻐曰。前面改瓦爲八丈。後面爲九丈。今已告訖。亦皆完固無頉矣。還入齋殿陞座。香室官捧 香祝。親押訖。降座還內。改具冕服。詣祗迎位。祗迎如儀。詣 殿內。還安于各 室。降詣版位。行四拜禮。詣盥 洗位盥洗。詣各 室神位前。三上香獻爵。大祝敎理趙濟魯。吏曹佐郞申耆。副應敎李敬一。待敎尹行任。檢校待敎李崑秀。讀祝訖。降復位。詣望燎位。禮畢。入齋殿。改具遠遊冠絳紗袍乘輿。○敎曰。本 殿守僕及 宗廟事知守僕。考例施賞。降輿乘輦。由敦化門。至仁政門外。降輦乘輿。由貳極門還內。
정조 9년 · 강
召見兵判徐有隣。吏判趙時俊于誠政閣。
정조 9년 · 목
予曰。洪忠道年分狀備局草記。催促入之。予曰。湖中穡事。雖未知果如狀辭。而五千結災。得無太過乎。然若無處實之相蒙。而終歸於實惠。則誠幸矣。有隣等曰。聖敎至當。每患其未必然。而大抵本道穡事。有名無實云矣。
정조 9년 · 강
命日次儒生殿講。十三日爲之。專經文臣殿講。十八日與武講擧行。
정조 9년 · 목
因十六日儒生殿講取稟。敎以。庭試初試相値。以十三日爲之。又因文臣殿講取稟。敎以。以十八日。與武講同爲擧行。
정조 9년 · 강
以柳烱爲承旨。尋遞。以權以綱代之。
정조 9년 · 목
敎曰。在外承旨許遞。前望單子入之。待下批牌招。又敎曰。承旨權以綱出牌事。分付。
정조 9년 · 강
命日官池日賓。監牧官善地調用。
정조 9년 · 목
敎曰。自昨年册禮擇日。效勞甚多。術業之精詳。實爲近來日官之最。擇日官池日賓。監牧官善地。待窠調用。如有準瓜之代。今日政擬入事分付。
정조 9년 · 강
有政。吏曹判書趙時俊。兵曹判書徐有隣進。
정조 9년 · 목
以林濟遠爲楚山府使。李度默爲副摠管。
정조 9년 · 강
命次對。明日早食後來會。
정조 9년 · 강
左議政洪樂性。陳箚懲討。仍請訓將具善復譴削。賜批。
정조 9년 · 목
箚略曰。天下之變怪。誠無所不有。至于今朝。夏賊傔人之妻擊錚而極矣。嗚呼。适例旣不擧行。奴傔又不盤詰。懲討失之太寬。亂逆無所知畏。亟從三司夏恭兩賊之啓。斷行适例。少洩輿憤。嚴鞫英恒及奴傔。仍命嚴訊厥女。絕島爲婢。使亂孼逆種。知所懲畏焉。且訓鍊大將具善復筵奏之大槪。侵侮臣身。無所不至。聞來靦然。不覺顏騂。朝體之不嚴。臣分之無憚。大關後弊。亟施譴削之典。而緣臣無狀。自顧慚悚。亟命退斥。批以。厥女訊配事。依施。諸啓之不從。予意業已悉諭。訓將譴削事。訓將如是其聲罪。卿又如是引咎。此而不思從施。殊乖敬大臣之意。施以不敍之典。伊日筵奏。固妄耳。卿何曰慚悚。卿須安心勿辭。卽起視事。仍命遣史官傳諭。
정조 9년 · 강
備局。以洪忠監司李得臣災實狀覆啓。
정조 9년 · 목
因洪忠監司分等狀啓。敎以。草記稟處。○備邊司啓言。洪忠監司李得臣災實狀啓取見。則永春等十一邑。置之之次。靑山等四十三邑。置之稍實。仍以爲。今年穡事。名實判異。近浦低下之地。多有墊沒之害。依山磽确之處。酷被枯損。災結五千七百五十結。特許劃給。而後錄條件。竝請令廟堂稟旨分付矣。其一。牙山貢津倉所屬七邑田稅大同。同爲裝發事。有所節目。而連以民力之未蘇。不得擧行。則今年民情。比昨年。殆有甚焉。特許依前擧行。再明年爲始。依惠廳關擧行事也。其一。推奴徵債。限明秋防塞事也。分等依狀請施行。今年湖農。比昨年。別無加損。而狀本災結之加於昨年者。至於近千結之多。就其中。限四千八百結。特爲許劃。以爲分俵之地。貢津倉所屬七邑田稅大同之一時竝督。揆以民情。在所當念。許令依狀請擧行。而此係啓下節目。有不可每每請退。再明年則必依惠廳關。申飭擧行。俾無一向延拖之弊。推奴徵債防塞事。亦依狀請施行之意。請分付。允之。敎以。今年湖農。遜於昨年。俵災亦宜有加無減。準五千數許劃。
정조 9년 · 강
命忠州黃女旌閭。
정조 9년 · 목
禮曹啓言。忠州黃女貞烈。依全義徐女例擧行。恐合事宜。而事係恩典。請上裁。敎以。 全義徐女。旣施棹綽楔之典。忠州黃女。亦豈異同。一依徐女例。旌閭之意分付。
정조 9년 · 강
命鄭憲。令道臣嚴勘。
정조 9년 · 목
平安監司鄭一祥。以鄭憲擊錚査實馳啓。敎以。近來民習。雖曰頑悍。觀此査啓。鄭憲所爲。萬萬駭痛。令道臣除尋常各別嚴勘。以懲日後。此査事勿施事分付。
정조 9년 · 강
命尹行翰定配。李松年嚴刑。
정조 9년 · 목
京畿監司徐有防。以尹行翰妻塚掘移馳啓。敎以。昨秋因特敎。使之刻期掘移。則今至八朔。遷就拒逆。況於査事。不卽來現。至有此遲滯之擧。由前由後。渠之所爲。萬萬駭痛。彼隻亦去班族。强弱雖無可論。渠若嚴畏朝令。焉敢放恣至此。卿之跋辭。失之太恕。尹行翰分付山在官。嚴杖定配。偸葬山地。斯速掘移事面諭。又因罪人李松年捉得狀啓。敎以。經歲譏捕。不得推尋。地方官及五營將。俱已勘罷。而渠能捉得。事雖適然。行止殊常之人。悉心査究。不可無別般激勸之道。豐德府使李星會。堦梯職待窠陞擬。土校依例加資。逃躱罪人李松年。嚴飭地方官。各別牢囚。待日次。除尋常嚴刑。期於取招事分付。
정조 9년 · 강
命海伯嚴思晩越捧。李邦喆刑配。
정조 9년 · 목
刑曹啓言。黃海監司嚴思晩。旣已遲晩。所當照律。而係是二品。不敢擅便。請上裁。敎以。許多做錯。無非生疏所致。觀此緘答。益知出於無情。方面禮重。不但遞易可悶。始雖迷闇。久當純熟。該監司嚴思晩照律分揀。姑先越俸七等。使之隨處殫竭。以掩前愆事。自卿曹嚴飭分付。又啓言。李邦喆如有造言構誣事理稍重者。不可不嚴勘。崔興大歌詞訾辱之事。不過管邑間呈治者。則肆然登聞。已極猥屑。幷令道臣懲勵之意。請分付。敎以。李邦喆之鉀破朽棺。無異露屍。做播歌曲。甚於伐喪。下手則至慘毒。用意則至巧惡。渠之倖免當律。已失於太寬。此事登徹之後。不可以已經刑配。置諸勿論之科。邦喆身嚴刑一次。勿限年遠配。以懲土豪武斷之習。崔興大原情中。步數人名之差殊。不必深罪。分揀放送事分付。
정조 9년 · 강
遞承旨李祖承李祖源。以徐龍輔朴天行代之。尋遞天行。
정조 9년 · 목
祖承不爲仕進。敎以。許遞。前望單子入之。○敎曰。同副承旨許遞。○天行牌不進。敎以。許遞。前望單子入之。
정조 9년 · 강
命都提調徐命善。兼察訓將。
정조 9년 · 목
敎曰。訓鍊大將。姑勿出代。又敎曰。訓將出代間。都提調兼察。
정조 9년 · 강
命儒生殿講處所。㴠仁亭爲之。
정조 9년 · 목
政院。以殿講處所啓稟。敎以。以㴠仁亭爲之。
정조 9년 · 강
東南 廟看役草記頭辭。以 御筆碑役所命稱號。
정조 9년 · 목
敎曰。兩 廟碑役畢役間。兵判及三營將臣。仍佩往來。初以都廳一員差下事。下敎而更思。不若戶曹郞官之專意主管。東 廟則戶曹正郞洪元燮郞廳差下。南 廟則戶曹正郞具膺郞廳差下。不必除本仕。使之間間往來看役。草記頭辭。 御筆碑役所稱號事分付。
정조 9년 · 강
命廣州餉逋。議大臣稟處。
정조 9년 · 목
兵曹判書徐有隣啓言。卽見守禦使鄭尙淳狀啓。則枚擧廣州府尹李義寬牒報以爲。軍餉丁酉反庫時逋欠文書。親執査考。則其中生存可捧者。二十二人。雖己身故。或有子女族屬。不可蕩減者七人。其次五人。所逋夥多。亦有子姪兄弟之可以徵捧。又其次十人。雖云生存。此實無依難捧之類。而所謂身故者。皆有强近之族屬。此不待十年之限而可捧者。生存中難捧者雖無可捧之勢。而軍餉法意嚴重。今不可更加饒假。今年條當捧。旣許退捧。又使十年分排。則渠輩雖甚貧殘。可以備納。則蕩減一款。今無可論。只就其原逋未捧各穀。都合一千三百六十六石零。限十年分排。年條及穀數。後錄馳啓爲辭矣。軍餉與他自別。逋吏在所嚴懲。雖曰身故。旣有族屬可徵之路。雖曰難捧。元無生存許減之例。則限十年退捧。旣出大惠。蕩滌與否。初非可論云者。誠如守臣所論。而第自上恩敎。旣出於保障重地。拔例施惠之德意。則恐不可依施而已。臣意則十年之限。更退以五六年。俾寬辦納之力。恐合事宜。而係關餉逋。不敢指的仰達矣。敎以。議于大臣。更爲指一稟處。
정조 9년 · 강
知事鄭尙淳。疏陳病狀。乞遞守禦使之任。賜例批。
정조 9년 · 강
玉堂聯箚詣嚴懲討。賜批。副應敎李敬一。校理李錫夏鄭萬始。副校理趙濟魯。修撰李鼎還姜★(亻+寅)。副修撰李顯靖。
정조 9년 · 목
箚略曰。自夫昨秋逆變出。而終不能嚴討。到今鉤覈之路。只有恒英兩賊及奴傔諸屬。而适雲之例。旣不得擧行。設鞫之請。亦未蒙允兪。至於賊傔之妻。肆然擊錚而極矣。雖因大僚之箚。卽允訊配之請。而如此凶濫之擧。有非一賤女所可獨辦。必有從中指使。決不可發配而止。請令該曹。究得慫慂之人。亟正典刑。仍從諸臣之請。夏恭兩賊。施以适例。英恒諸孼。一倂嚴鞫。至於金學獜擊錚事。送孼之無嚴。又何至此。臣等謂學獜亦令刑配。批以。首陳事。已諭大臣之批。末端事。當量處矣。
정조 9년 · 강
秋曹。以擊錚及殺獄案覆啓。
정조 9년 · 목
刑曹啓言。原春道居良人全成運擊錚以爲。本邑無防簾之事矣。自丙申創開。連値暴浪。魚鱗未捉。而收稅則一也。亟令該廳。防簾十四處頉給云矣。此等濫猾之類。不可勿施而止。自臣曹請勘處。允之。又啓言。醴泉郡殺獄罪人奴仁得獄案。撮其供辭。幷其原案。而初不載錄。道臣推考。更爲謄書。具格啓聞後請稟處。從之。又啓言。趙命海捧結案啓聞後。更爲稟處。而洪松介分付道臣。請稟處。從嚴訊得情。敎以。特敎訊推之下。泣泛稱承款。與趙應鉉符同一款。終不直招。究厥所爲。萬萬駭痛。渠之用律與否。無關於應鉉之指使。旣聞問之後。豈可中止。更令道臣。嚴飭推官。與洪松介等。各別嚴刑。期於得情。如是措辭判下之後。若不越卽取服。當該主同推官。當拿問嚴處。此意幷以分付。此判付一通。亦爲謄送禁府。應鉉處。使之添問目取招。又啓言。擊錚罪人平山居幼學朴龍海放送。所供如此。請上裁。敎以。屍親鳴冤之說。固不足盡信。至於此獄。不難卞別。明是被殺。旣非自縊。則如是反案。終不成獄。必有別般委折。況以渠供觀之。渠妹冤死。足爲干和之端。令道臣親執嚴査。無憚前案之反改。從所見論理狀聞。年前本道殺獄中。白川趙載恒事。道査有不審之失。該道伯至有譴罷之擧。今番査事。如或一分疏漏。是豈昨日責飭之本意。幷以此意分付。所謂致疑人等。或廉探或掩捕。別出意見。到底窮覈。期於得其實情以聞事嚴飭。又啓言。黃海監營裨將柳和之。營吏鄭鳳文。請勘處。敎以。幷分輕重科罪放送。以懲日後。
정조 9년 · 강
命判付事李福源。給由馬。澆奠床備給。
정조 9년 · 목
因掃墳呈辭。有是命。
정조 9년 · 강
以權★(示+嚴)爲承旨。前望也。
정조 9년 · 강
判義禁鄭昌聖。陳疏懲討。賜批。
정조 9년 · 목
疏略曰。臣痛懲討之不嚴。慨玩愒之日甚。一欲叩首文陛。沫血力請。而人微言輕。旣無足以回天。只增羞於共載。向來暫出。不過庭班之伸分。初非見職之供仕。噫。彼惟允之地。太欠相諒之意。諉以本職之纔解。不許兼帶之更呈。辭單連阻。重務久曠。況口招捧供。緣臣虛縻。特許鐫遞。臣不以法官自居。而敢此尾陳。昨有凶賊傔屬之妻。肆然爲擊錚之擧。大臣雖已箚請訊配。而其父子兄弟之居住城內者。亦宜分付京兆。一幷遠逐於鄕外。使不敢接跡於城闕至近之處。批以。所辭如此。本職許遞。
정조 9년 · 강
都承旨沈豊之。疏陳私義。乞遞。賜批。
정조 9년 · 목
疏略曰。卽見判義禁鄭昌聖上疏。則以其辭單之不卽捧入。頗費聲氣。大抵朝臣之呈告進退。臣則自有商量。而彼重臣。乃以不副其意。有此侵詆之語。儘如是也。凡係辭單。逐日捧納然後。方可允合於國體耶。亟遞臣職。以靖私義。批以。重臣疏辭過矣。卿其勿辭行公。
정조 9년 · 강
大司憲李聖圭。陳疏懲討。仍乞遞。賜批。
정조 9년 · 목
疏略曰。前後逆變疊出。復有昨年七月之變。至於親屬奴傔等應從之啓。今至經年。便作臺端之故紙。懲討之不誠。人心之狃安。胡至此極。甚至适雲援例之請。旣發於晩後。英恒嚴鞫之啓。亦歸於悠泛。卒使其傔人家屬。肆然擊錚。亟允三司之請。快伸王章。臣雖無似。顧其職則憲長也。實非臣分所敢安。遄降威罰。亟削臣職。批以。所陳他批悉諭。卿其勿辭行公。
정조 9년 · 강
副校理李太亨。陳疏懲討。仍請具善復削黜。賜批。
정조 9년 · 목
疏略曰。昨日陪班。得聞夏賊傔人之妻。乃敢擊錚。朝廷之間。全昩懲討。惟事玩愒。不知懲畏。而有此變耳。此不嚴覈。幾何而不至於英恒親屬。爲英恒鳴鼓耶。近來堂陛不嚴。全沒敬謹。至若訓鍊大將具善復。乃其尤甚者也。每於登對之際。干恩而爲生色之資。遂非而騁凌人之習。此猶屬薄物細故。久居元戎。任其驕恣。嘲辱卿宰。把作常事。承宣疏論。亶出公憤。而終靳處分。卽見大臣箚批。譴罰太輕臣。謂具善復。施以削黜之典。追贈官職。自有定制。而善復階雖輔國。職是判樞。則階高秩卑。自有正從之別。及其退恩也。大臣率爾言及。銓堂遽然啓下。猥贈議政之銜。伊時參政銓官。亟施譴責。批以。首陳事。已於大臣箚批處分矣。前訓將具善復事。本事奚但不審。固有妄率之失。然譴罷足矣。筵奏句語之登諸章奏。不已過乎。爾何不念敬大臣之義乎。所請不允。贈職事。非特敎。元無循用之理。豈必定式。其時銓官譴責事。大臣因筵敎。分付銓官。用大臣言擧行。況有一二前例乎。
정조 9년 · 강
兩司聯疏討逆。賜批。持平白師謹。獻納金東淵。
정조 9년 · 목
聯疏略曰。劇賊之傔人。見囚捕廳。臺啓方張。而其妻之肆然擊錚。此又變怪中之一大變怪也。嚴鞫英恒及奴傔。期於得情。臣等見此無前之變。而沁沁詣臺。泄泄傳啓。亟賜鐫免。以嚴人臣討逆不誠者之戒焉。批以。憲長批。已悉諭。爾等勿辭察職。
정조 9년 · 목
敎曰。未署經守令。使之今日署經。在外及未肅拜呈告陳疏兩司幷許遞。與未差之代。今日政差出。○以洪秀輔爲大司憲。尹尙東爲大司諫。洪宗藎爲執義。姜★(亻+寅)爲司諫。朴長卨趙衍德爲掌令。韓光桓韓商新爲持平。李壽咸爲獻納。成種仁爲正言。李致中爲戶曹參判。
정조 9년 · 강
重推承旨徐龍輔。推掌令朴長卨趙衍德。正言成種仁。吏判趙時俊。
정조 9년 · 목
敎曰。凡臺啓傳啓也。必備注書然後受之。入啓時亦然。而注書旣以奉命出去。而不待注書去來。亦不措辭微稟。無注書捧入。大是不察。當該承旨。爲先從重推考。雖欲下抵。旣無注書。誰可承書乎。臺臣之默無一言。徑先傳啓。失體亦大矣。當該詣臺臺臣。亦爲推考。又敎曰。說書之陞擬持正。自是應行之規。近日則時任說書。俱不照擬。若此則朝說書暮正言之意。果安在哉。況判堂開政。異於亞堂。以此以彼。不可無飭。吏曹判書趙時俊推考。此後申飭。
정조 9년 · 강
禮曹。以孝行上言覆啓。
정조 9년 · 목
該曹啓言。觀此慶尙監司鄭昌順機張故金鍊夫妻及其子鳳儀孝行査實狀啓。則以爲。鍊夫妻行誼。已蒙給復。其子鳳儀。則實行有遜於其父。望在褒賞者。非但已涉猥越。其姪商濟之替呈上言。嚴懲云矣。鍊夫妻旌閭。依回啓置之。至於鳳儀之孝行。差其等分。食物使之題給。俾賞父子趾美之行。恐合事宜。至於商濟。 道臣懲勵之請。儘有意見。參酌科治之意。請分付。允之。
정조 9년 · 강
嚴飭巡禁勤慢。
정조 9년 · 목
敎曰。元戎體重。兼察已久。欲知本營巡禁勤慢。昨夜又適當次。分遣史官宣傳官。遍察宮都城內外。無牌不闕。無處不頉。若有紀律。豈有是也。都相異於兼將。雖不論責。大體疏虞則甚矣。牌將等姑不一一査勘。亦出於爲都相之意。此後另加察飭之意。從事官發牌聽傳敎。宮城巡綽。事面自別。而近來每更問夜之聲。元無一日依式。名以分更巡哨。輒於夜半了當。以此弊。每有申飭於兵判。此兵判則束濕太弛。雖以昨日言之。更巡則三更前已畢。別巡則禁衛營全闕。寧有如許紀綱。禁衛大將徐有大。爲先越俸三等。該哨官嚴棍汰去。捕廳巡禁。亦多執頉。兩捕將及兵判。亦爲從重推考。夜禁申飭之本意。前此業已詳諭。則所謂隄防。雖曰蕩然。若知明義原編中所載句語。爲將臣者。如是放心可乎。豈以是書。屬之無地可讀。皆已束之高閣乎。各營如有頒賜件之見存者。俾更着意熟讀事。待明朝。禁御營及捕廳從事官發牌。嚴飭分付。
정조 9년 · 강
秋曹。以擊錚人全成運。谷山府定配押送啓。
정조 9년 · 강
命明日。由月覲門展拜。
정조 9년 · 목
敎曰。明日由月覲門展拜。該房知悉。
정조 9년 · 목
自內詣㴠仁亭。陞座。○予曰。近日朝綱。雖曰掃地。以命官之不備。其將退講乎。大臣旣居董率之地。不能禁飭一武將。今於莫重法座。迭相懸頉。使予久御寒殿。觸冒風霧。是何道理。是何分義。諸承宣事。尤極駭然。招致錄事。趁卽申飭。有何所難。而尙今遲滯乎。予曰。侍衛皆退去。儒生等亦令退去。更待下敎擧行事分付。又敎曰。敦寧府中樞府錄事書吏。自上欲下處分。而殊欠敬禮之義。報于大臣。照律定配。政院待令書吏。令兵曹決棍三度事分付。又敎曰。奉命摘奸。事體自別。宣傳官擧行。反不如一史官。事極駭然矣。還內。
정조 9년 · 강
遞承旨沈豊之朴祐源趙時偉徐龍輔權以綱。以金尙集李秉模申大升曺遠振丁範祖代之。
정조 9년 · 목
敎曰。四改命官。皆稱有病患。大抵近來朝綱也筵體也。俱未見隨處董飭。獨於親臨試講。致令如是苟艱。終朝寒殿觸。冒風霧。所謂承宣。空守閤門。惟待命官之去來。此等國體。前所未聞。當該承旨一幷遞差。今則無無故大臣。命官之代。勢將待諸大臣病差。今日殿請姑停。日子待大臣病差。自政院徵稟設行。又敎曰。承旨前望單子入之。待下批牌招察任。
정조 9년 · 강
諭左議政洪樂性。領敦寧鄭存謙。判府事徐命善金熤。
정조 9년 · 목
政院以樂性等胥命啓稟。敎以。今日朝綱。果何如也。掃地無餘。貽羞多端。苟使董率之地。十分整飭。難望其一朝淬 礪。自卿等待予乃爾。竊爲卿等嘅嘅四點命官。一味言病。古有是例否。卿等愼節之難强。奉慮雖切。在事面。苟簡甚矣。早知卿等之俱有病故。以正從一品中。使之擬入固好。而因承宣之無狀。自昨日食前。至昨夜四更。以此事。疲於酬應。又於今朝。臨殿半餉。命官去來。亦不知入。竟未免罷場而停講。一則承宣自取之罪。二則承宣自取之罪。在卿等何有。俄者筵敎。不過是無隱之義。則卿等之相率胥命。不已過乎。兹遣承宣。傳予此意。卿等安心勿待命事。卽爲傳諭左相處。仍傳命召。又敎曰。大臣胥命。如是下敎之後。當該承宣。不可遞差而止。如非承宣之不善擧行。豈有大臣之胥命乎。遞差諸承宣。一幷罷職。又因待命啓辭。敎以。更遣史官傳諭。使卽安心還第調理。仍傳命召。今聞承宣回奏之言。卿等以傳敎中。待予乃爾四字。引義云。此則過矣。然必欲改之。則乃爾二字。以豈若是改之。又聞以承宣譴罷。爲難安之端云。而此則不然。政院之遲滯擧行。卿等請罪亦可也。豈或以此爲引。然亦爲便卿等之心。承旨罷職傳敎。使之還入。此意一體傳諭。
정조 9년 · 강
掌令朴長卨趙衍德。正言成種仁。避嫌乞遞。賜批許之。
정조 9년 · 목
避嫌略曰。昨於臺廳傳啓之際。見其無注書捧入之擧。徑先讀傳。及承聖敎。誨責備至。何敢一刻晏然於臺次乎。請遞臣等之職。批以。依啓。
정조 9년 · 강
修撰李鼎運。以父病陳疏經出。批許救護。
정조 9년 · 강
命明日還宮後。宣傳官試講爲之。以此分付。
정조 9년 · 강
命湖南分等。依狀請施行。畿湖拯米幷停退。
정조 9년 · 목
因全羅監司李在學分等狀啓。敎以。所請諸條。甚爲精約。何必回啓。竝依狀請施行事回諭。因此思之。拯劣米之當納。每在沿邑。湖南民情如此。則畿湖何知。湖西之不請退捧。未知有甚商量。其在一視之道。宜無異同。畿湖沿邑拯米明年當捧條。一幷特許停退事分付。
정조 9년 · 강
命承旨權★(示+嚴)越俸。李秉模禁推。
정조 9년 · 목
敎曰。落點爻周之稟。前所未聞。寧有如許道理。今日監軍望筒入稟承旨。爲先越俸一等。當該院吏。令兵曹決棍五度。○因秉模禁推傳旨。敎以。又復違牌。此何道理。何以則可以供職乎。如是逡巡。有關臣分。何必更令牌招。徒損國體。行左承旨李秉模。下義禁府推考。又因秉模遞差傳旨。敎以。依啓。
정조 9년 · 강
汰宣傳官李晦植。
정조 9년 · 목
敎曰。宣傳官李晦植汰去。今日差出。
정조 9년 · 목
以洪明浩爲大司諫。兪彥修[脩:I-PERSON]爲司諫。李遇濟爲持平。成德雨爲修撰。金頤柱爲兵曹參判。金魯鎭爲判義禁。○敎曰。明日政官牌招開政。兩司在外及未肅拜人倂許遞。與未差之代。以在京無故人差出。待下批牌招署經。仍令明日辭朝。
정조 9년 · 강
命禁將徐有大處。問啓。
정조 9년 · 목
敎曰。以再昨夜事。飭敎果何如。而又復任他。執頉多端。其委折不可不査實處之。禁衛大將徐有大處問啓。兩夜別巡之最勤者。惟東營哨官一人云。問名。令該曹復職調用。如未經參下。待參上窠。區處調用。○政院啓言。問于禁衛大將徐有大處。則以爲。前後夜巡。申飭截嚴。而再昨夜別巡之執頉。已是溺職。昨日司譯院取才生徒觀光之類。因本院都提調送言。果有所不捉之事矣。致有問啓之命。恭俟嚴誅云矣。敎以。此等問啓對辭。前所未見。問東答西。漫漶爲事。所當更爲問啓。而猶屬屑越。姑此分揀。爲先從重推考。此後若無十分修擧之效。當別樣重勘矣。萬一藉此申飭傳敎。如或侵漁民間。人定前罷鼓後。皆欲搜捉。其罪反有重於弛禁。幷令知悉且以行巡一事言之。各牌將。但於信地爛睡。惟欲無頉逢點。外此僻巷窄路。初不遍察。此何異於弛禁。此後當更加廉察。考其勤慢。以此一體嚴飭。
정조 9년 · 강
兵曹。以安廷福決棍啓。
정조 9년 · 목
該曹。以禁衛營敎鍊官安廷福決棍三度啓。敎以。近來閽禁之解弛。皆由於入直堂上輩。看作不屑之事而然。大抵近來廷臣。凡於傳敎。率以背馳爲事。其漸蓋有自矣。豈特此一事。惜乎畢竟禍福不之念及。先從目下事。如是下敎。此後小加惕念。俾各保有身家。
정조 9년 · 강
命金虎門。以行首守門將劃送。定式。
정조 9년 · 목
兵曹啓言。今日放鑰時。金虎通化兩門鎻鑰。至於換銷之境。當該兩守門將請拿處。敎以。兩門守門將。自本曹決棍伍度放送。行首守門將常時若能檢飭。豈有是也。決棍漆度。此後分門時。金虎門則必以行首守門將劃送事。定式施行。○政院以換鑰司鑰請科治。允之。敎以。注書出去之門。猶能覺得。蓋此注書常時勤幹最著之。故門卒亦不能欺諱。事極可嘉。不可以換銷言。至於通化門。則初不摘發。亦未覺得。當該都摠府郞廳。令兵曹決棍伍度汰去。建陽以東。摠府主之。則兵曹以此意登時草記。摠府無一言皁白。郞官亦無請罪之擧。入直摠管幷罷職。兩門守門將。已於兵曹草記。有下敎者。而大抵政院若能察飭。豈有是也。該房院吏。亦令兵曹決棍參度。
정조 9년 · 강
以尹東晢洪良浩徐有慶爲都摠管。沈頤之尹宗鉉爲副摠管。
정조 9년 · 목
敎曰。懸頉摠管許遞。與未差及罷職之代。前望單子入之。待下批牌招入直。
정조 9년 · 강
命中官高玄鐵遠配。金允謙徒配。
정조 9년 · 목
敎曰。哨官領軍。例有番間受點。今十一日內入直都監哨官番望。有誤爲啓下以。至換次立番。後弊所關。不可尋常處之。當該中官遠地定配。承傳色中官亦爲徒配。
정조 9년 · 강
遣承旨。詣 宗廟景慕宮。奉審摘奸。
정조 9년 · 강
詣 景慕宮展拜。還詣春塘臺。行宣傳官試講。
정조 9년 · 목
具翼善冠袞龍袍。乘輿出賓陽門。○承旨申大升曰。俄者政望。以望筒不備。未卽入啓矣。予曰。事極駭然。別例房書吏與計士。分付兵曹。使之嚴棍。承旨金尙集曰。吏曹參議違牌云矣。予曰。吏曹參議金宇鎭許遞。吏曹堂上前望單子入之。以參判沈豊之。參議徐鼎修頒布事分付。又敎曰。吏曹參判參議牌招開政。○由月覲門。詣 景慕宮。入齋室。詣版位。行再拜禮。入 廟內。奉審如儀。還入齋室。乘輿出日瞻門。由月覲門。詣春塘臺陞座。命兵曹佐郞柳文卷入侍。予曰。俄者已有下敎。而望筒不備。事未前聞。戶曹計士書吏處。嚴問其委折。又敎曰。侍衛及試取承旨外。諸承宣皆退去。仍命試官禁衛大將徐有大。摠戎使金思穆。校理李泰亨入侍。宣傳官等進講訖。命前排待令宣傳官李晦植拿入。敎曰。昨筵已有云云。而汝旣奉命摘奸。則專事欺隱。反不如史官之從實執頉。特遣之意。果安在哉。其他凡事。亦不謹愼。今日棍問。出於懲後之意。汝其知之。仍命依法決棍五度。敎曰。固當重棍。而今姑警覺。此後則各別惕念之意。分付拿出。又命宣傳官徐有建拿入。敎曰。標信宣傳官之行步緩緩。於汝初見。如汝微末武夫。何敢不畏國法。慢蹇至此乎。命決棍三度。敎曰。旣已汰去。姑爲參酌拿出。又敎曰。宣傳官徐有建汰去。令該曹口傳差出。又命承旨前望。以沈有鎭徐鼎修趙興鎭頒布。仍還內。
정조 9년 · 강
召見藥院提調徐有隣。內閣提學吳載純于誠正閣。
정조 9년 · 목
予曰。藥蔘擇捧之意。已爲申飭乎。有隣曰。已分付矣。予曰。御藥事體至重。豈有如許道理。近因罕用蔘劑。全不察飭。此莫非卿等之過。此後各別嚴飭。命兼春秋。傳諭領敦寧。明日命官。方欲落點。病勢苦歇知入。仍命承旨申大升。今日受 香所。奉審摘奸以來。
정조 9년 · 강
命日次殿講。明日爲之。
정조 9년 · 목
敎曰。大臣旣已差復爲言。日次殿講明日爲之。試官望更爲擬入。○因殿講處所啓稟。敎以。㴠仁亭爲之。
정조 9년 · 강
明日 眞殿展拜後。命臨殿。
정조 9년 · 목
敎曰。明日是孟朔十五日。 眞殿大奉審展拜相値。當於行禮後臨殿。該房知悉。承史侍衛。待令於明光門內。試官及儒生。祗迎於明政門外事分付。
정조 9년 · 강
遞大司成趙尙鎭。以朴祐源代之。
정조 9년 · 목
敎曰。大司成許遞。前望單子入之。
정조 9년 · 강
遞摠管李在協。以廣陵君烻代之。
정조 9년 · 목
敎曰。違牌摠管許遞。前望單子入之。
정조 9년 · 강
命儒生應講。別單書啓。
정조 9년 · 목
因成均館儒生書啓。敎以。夕食堂到記。如有朝食堂未參人。一體書啓。以爲授點應講之地。圓點生則不必受授點。一經講。如有自願之人。別單書啓。使之應講。
정조 9년 · 강
命明日殿講。以別試講習一經自願人。別單應講。
정조 9년 · 목
成均館啓言。慶科庭試初試時。前後停擧人。何以爲之。敎以。幷特爲解停。因此思之。殿講若有給分人。則當付再明日初試。明日欲行殿講。大臣病患之差復與否。遣史官卽爲問疾以來。圓點生設置之後。有名無實。且今別試在明春。必當講習一經。日次講時。自願一經人。依齋任例。別單應講事。本館知悉。
정조 9년 · 강
左議政洪樂性。領府事鄭存謙。判府事徐命善金熤。陳箚自引。幷賜批。
정조 9년 · 목
樂性箚略曰。泥首金吾。恭俟嚴譴。恩言鄭重。昭釋備至。冒死還次。縮伏訟愆。賓對有命。而末由趨參。此際伏承考官之命。堂疏峻發。又不敢爲冒進之計。以致至尊獨勞於上。莫重殿講。不得擧行。至於堂疏所論前訓將具善復事。當該銓官。至請譴責。而不及於臣身者。以其職忝大官故也。此又非難進之一端乎。伏願削臣職勘臣罪。批以。昨日事。事屬過境。昨旣胥命。今又尋箚。不已過乎。至於箚末云云。尤不必深引。卿其安心勿辭。益加善攝焉。仍命遣史官傳諭。○存謙箚略曰。日昨考講之命。緣臣貞疾。以至考官屢改。親試姑停。況臣頃逭當被之罰。尙有未勘之罪。乞降嚴誅。批以。昨日云云。不過無隱之意。遂事不必深引。承宣譴罷。亦卽收還。到今尤無可引之端。卿須安心勿辭。益加善攝焉。仍命遣史官傳諭。○命善箚略曰。考官有命。未克趨承。噫。命官之四煩恩點。前所未有。而最初稱頉者臣也。畢竟以臣之罪。諸大臣混被嚴敎。諸承宣替蒙重譴。此臣震惶。不知躬之所措也。又有一罪之不可赦者。近因元戎之公故。屢當兼察之重務。自知昏憒。必致僨誤。果然踐更之卒。至有闕點之擧。以致法禁之解弛。不飭之本兵。同罪之將臣。問備越俸。俱蒙恩勘。而大官之故。不賜譴斥。其於刑政之斑駁。何哉。乞降威命。幷勘前後罪狀。批以。昨日事。實出無隱之意。旣已再次胥命。今又尋箚自引。不亦過乎。美恙尙未痊可。殊切奉念。卿其安心勿辭。仍命遣史官傳諭。○熤箚略曰。考講有命。未能力疾趨承。主試無人。試場徑撤。苟究其罪。臣實爲首。而時原諸僚相。均被嚴旨。此尤臣之罪也。待命金吾。荐降溫諭。俾之勿胥。改下傳敎中字句。收還諸承宣譴罰。而終未蒙譴勘。不但臣心之惶恧。抑爲刑政之累。乞加重誅。批以。昨日事。一再敦諭。不啻諄複。傳敎字句之收還。承宣譴罷之寬貸。無非出於安卿等之心。則今此尋箚。亦出料外。卿其安心勿辭。益加愼攝焉。仍命遣史官傳諭。
정조 9년 · 강
有政。吏曹參判沈豊之進。
정조 9년 · 목
以洪良浩爲大司憲。趙城鎭爲大司諫。朴聖泰爲執義。安廷玹爲司諫。金光岳許晊爲掌令。崔守忱爲持平。金東淵爲獻納。李日運爲正言。○因兼春秋韓啓玉汰去傳旨。敎以。替行注書之事。致有入啓文書誤書之擧。不可汰去而止。拿問處之。以懲他兼史。禮郞未差之代。今日政差出。又敎曰。若此則時囚將無捧供之日。雖未知情病之如何。曠務可悶。未肅拜判義禁遞差。今日政以在京無故人差出。○以李在協爲判義禁。○敎曰。都摠管廣陵君。聞有應避之嫌云許遞。與未差之代。今日政。以在京無故人差出。○以西溪君熠。李在協。金履素。爲都摠管。
정조 9년 · 강
執義朴聖泰。上疏乞遞。仍附懲討。賜批。
정조 9년 · 목
疏略曰。臣苦塊餘生。進取各塗。豈臣夢想攸及。栢府新命。固宜趨承。而素患痰癖。承膺無路。乞削臣職。憂憤所激。敢此附陳。丙丁以來。至凶至憯。齊聲懲討。兪音終閟。逆如龜柱。凶如鄭妻。以至奴傔縱妻擊錚之擧。瑮福衡諸賊之事。亦何忍言哉。尹得孚之右袒凶逆。李魯春之立幟賊邊。誠極叵測。亟允前後諸臣之啓。以絕禍源。批以。所陳已諭諸批。爾其勿辭察職。
정조 9년 · 강
遞承旨曺遠振丁範祖。以權以綱趙興鎭代之。
정조 9년 · 목
敎曰。在外承旨許遞。前望單子入之。待下批牌招察任。
정조 9년 · 강
命鑄錢。戶曹專當。自廟堂嚴飭。
정조 9년 · 목
備邊司啓言。鑄錢所物力磨鍊命下矣。各處所在銅及錢條。稱數磨鍊。區劃衙門數爻。別單書入。敎曰。廟堂謀事。不宜若是草率。見今各營留儲之稍成樣最無頉者。惟禁衛一營。而該營錢貨。必欲傾庫取用。果何委折。前此筵敎。亦不啻丁寧。則尤何敢輕易區劃乎。當該有司堂上越俸二等。原別單抹下。準此數。更爲磨鍊。朝家則認以該營爲無弊瘼。而安知庫在之果如記簿數爻乎。從近觀勢。發遣繡衣反庫。如有欠縮。該大將當以當律從事。預令知此先甲之令。莫犯邦憲。鑄錢前後何限。而未有若今番之推諉。以戶判言之。節目旣出於己手。前後筵席。亦無別般防塞之言。而忽於成命已下之後。百計推托。千方規避。或稱雖設鑄無餘利。或云非武將莫可爲。大抵鑄錢本意。非爲取其餘利。益爲公私通貨也。堂堂千乘之國。豈可區區於貫兩之贏剩乎。不料征利之說。出於重臣之口。況武將眼同之說。明知其分謗避怨。若此則本曹鑄錢色各目。革之亦無妨。大凡難化者人心。自上之拂拭愈勤。重臣之背馳尤甚。觀其所營爲。都是擇呤㬉煖揀燥濕六字。沽譽之不足。至於市恩。市恩之不足。將何以充其意望乎。今日紀綱。雖曰掃地。決不爲此重臣所把弄。此後軍門大將句管一款置之。直令戶曹。專當設鑄。更勿以鑄錢事筵稟。朝家誠嫌銅臭。自廟堂。以此嚴飭該曹。又啓言。鑄錢令戶曹專當事命下矣。禁衛營區劃錢六萬三千兩代。訓鍊都監三千兩。御營廳一萬兩。戶曹一萬兩。兵曹一萬兩。均役廳三萬兩加劃。鑄役。毋得與軍門兼管。自戶曹卽速擧行。敎曰。以戶曹經費三萬數劃出。猶且難矣。況加一萬數乎。卿等太欠料量。兵曹及均廳分半加劃。似無妨。此眞所謂下行有司之事也。
정조 9년 · 목
兵曹判書徐有隣啓言。臣於湖南道臣分等狀啓中拯劣米事。竊有所區區意見。敢達矣。拯劣米之分徵。法意甚重。欲懲裝發之不善。則徵劣米。欲懲船格之故敗。則懲縮米。而至於拯米。雖曰水沈。旣受二十斗餘。備納九斗零。在民不至大弊。故除非多日腐傷。不合酒醴者。則民則知當納。官不敢請退。若値歉荒之歲。或有請退之例。而年久條外。亦不敢擧論矣。今年湖南穡事。雖曰稍遜於初頭。不下爲中豐。則拯劣米之擧論。已涉過當。而況其所請退。初非年久條者乎。蓋此拯劣米之散在畿湖者。幾至累萬石。數年以來。幷蒙蕩減之曠恩。所餘者。只是昨今年條。則如此豐 歲。若許停退。未知何時可以徵捧乎。所當直請還寢。而狀辭許施。旣出特敎。其在仰體之道。有不敢膠守愚見。今番畿湖分等。雖無尤甚名色。以湖西伯舊還請退四邑觀之。亦自有淺深之可論。更令三道道臣。細察災實優劣。拈出最難捧處。狀聞後量宜停退。其餘諸巴。俾無得混同擧論。湖南道臣請退。旣有不審之失。請推考。從之。
정조 9년 · 강
命李晦植旣已決棍懲勵。勿汰事分付。
정조 9년 · 강
分揀李秉模禁推。
정조 9년 · 목
因禁推傳旨。敎以。分揀。○敎曰。二提學。非須資閣臣。則許多檢校。皆不知去處。使此閣臣。替入下僚之番。寧有此等閣規。待敎則聞有實病。二提學則以洋堂入泮宮。而其餘諸檢校。果皆坐在何處。事之寒心。莫此爲甚。近來閣臣貌樣之至此。孰果主張而然乎。諸檢校幷減下。俾各極意閑養。檢校直閣李秉模禁推傳旨。旣有分揀之命。與新除檢校待敎李崑秀。幷卽牌招推移。追省記入直。二提學。卽令替直。以存尊右位之風。
정조 9년 · 강
命攔入吏卒口供草記。
정조 9년 · 목
政院啓言。各司待令書吏及奇別書吏中。依例許入外。嚴禁勿入。向有飭敎。而今聞宣惠廳書吏及武兼廳書員。潛入宗親府問安廳。凡傳敎所出。無論當出不當出。幷爲謄報云。兵曹常時不能禁斷。有此攔入之擧。該曹堂郞。請一幷重推。敎曰。攔入書吏該門近仗軍士等。令兵曹嚴棍取招以入。兵曹郞官從當嚴棍。爲先吏卒口供。卽爲枚擧草記事分付。○兵曹啓言。宣惠廳奇別書吏崔重孫。金虎門近仗軍士孫福同。拿棍取招。則重孫所供以爲。宣惠廳有奇別書吏章標。故入來。而其所謄出。則依而司奇別所出謄謄出。報該廳矣。當此閽禁莫嚴之日。全昧禁令。依前入來云。福同所供以爲。宣惠廳奇別書吏。佩章標入來。故曚未覺察。不能禁斷云。臣等不能檢飭。致有此攔入。惶恐待罪。敎曰。吏卒等勘罪。本曹在焉。不必下敎。爾等推考。向因承宣所奏。旣有定式。而今番則猶稱奇別書吏云。而此後所謂待令書吏之無端攔入。因仍逗遛者。隨現決棍二十度。以擅入律徒配事。定式施行。如或不禁。現發於摘奸時。則本曹判書以下。難免重勘。以此知悉。
정조 9년 · 목
刑曹啓言。蔘契貢人趙命彬等原情。泛稱遲晩。御貢蔘料。何等至重。而推托遷延。不卽封進。請幷照律嚴勘。敎以。御藥事體至重。近來蔘品之劣下。愈往愈甚。外邑封進。該院例有點退擇捧之規。而至於京貢。經年閱歲。初無一角之責納。則元價外添價。有名無實。今年則特因關東蔘之減貢。不得已取用於京貢。渠輩雖甚頑悍。尙有人心。如是不謹。萬萬痛駭。不可以一次嚴訊懲勵而止。竝照律定配。在囚各人等。亦爲嚴杖勘罪。京貢蔘之全數不捧。太無意義。此後申飭藥院。無論折半或三分一四分一。以本色捧上。仍又分明懸錄於月計單子事。定式施行。
정조 9년 · 강
配中官高玄鐵等。
정조 9년 · 목
義禁府啓言。高玄鐵利城縣遠配。金允謙豐川府定配。請幷押送。敎以。金允謙。以畿邑定配所。○又以允謙竹山府徒配押送啓。允之。
정조 9년 · 강
命禁衛營哨官張鎔。分揀。
정조 9년 · 목
因該營汰去啓稟。敎以。汰去分揀。又因分揀啓稟。敎以。非欲寬恕。與闕巡有異故耳。後勿以此放心。
정조 9년 · 강
詣 眞殿展拜。仍御㴠仁亭。行日次儒生殿講。試官。金熤吳載純趙時偉。參考官。金宇鎭徐龍輔李敬一成種仁朴祐源。
정조 9년 · 목
自內行禮。仍詣㴠仁停陞座。試官以下。率應講儒生行禮訖。熤曰。向日殿講。至於中止。臣等未得勘罪。偃然登筵。亦極惶恐。方此僕勘矣。予曰過矣。命考講。仍命曰上齋生。旣命以製述應試。試官則以刑曹判書李命植。兵曹判書徐有隣。兵曹參知李家煥。兵曹佐郞李文養。檢校待敎李崑秀爲之。予曰。文武所試官。肅拜後入侍。文一所試官。趙時偉尹蓍東洪文泳李敬一。文二所試官。鄭宇淳金頤柱柳誼曺允大。武一所試官。金思穆李敬懋柳鎭恒。參試官白師謹鄭信達金養和。武二所試官。李聖奎徐有大趙圭鎭。參試官柳耕金魯直朴孝晉進伏。予曰。今番則試官之擇定。予意有所在焉。近來法禁解弛。科場之弊。自來已久。卿等體予此意。場屋諸般之弊。俾 至一新也。時偉曰。近來士習。專爲早呈。而今若一切以禁其早呈。勢將呼呈。然則實才之遺漏甚易。蕪才之僥倖必多。未知何以則爲好矣。予曰。從好爲之。仍謂思穆曰。武擧聞多上來云。設場之際。易致錯雜。各別申飭。俾無如前之爲也。思穆曰。武擧之數。不下於昨年慶科時。而規矩似難云矣。予曰。此是乙亥已例矣。仍敎曰。卿等須善爲。命製述試官。持先呈試券。進前。命考。 命植曰。考等則旣有弘文提學。臣亦不必爲之矣。予曰。卿已曾經。不必然矣。予謂龍輔曰。 弘陵碑文御筆印本奉入。禮堂及兼監役別監役將校等。幷陪進以來。龍輔奉入。予降座奉覽訖。命奉詣明政殿權安。仍命今番役事時書啓持入。命植等考訖。仍行科次。○敎曰。日次儒生殿講純通人幼學李箕泰金洛淳。依謄賞典直赴會試。製述三下一幼學柳晙。殿講通幼學尹行喆金鐮鄭取善洪仁泳。倂依甲午年例給二分。講略粗幼學尹匡烈等十五人。製述三下。草三下進士宋鈺等三人。各紙二卷筆三枝墨二笏賜給。○還內。
정조 9년 · 강
敬陵 弘陵補土。  明陵修補監董堂上以下。施賞有差。
정조 9년 · 목
敎曰。  敬陵 弘陵補土。明陵階砌修補。 敬陵神路石橋。御路石橋新造。 弘陵碑石 御製御筆陰記入刻時。監董堂上前知事具善復日淺。熟馬一匹賜給。禮曹參判李文源加資屬耳。熟馬一匹面給。都差使員地方官高陽郡守柳曾養加資。 敬陵令李是銓。參奉李東實。 弘陵令徐有豐。參奉鄭柱陞六。已陞六者陞敍。 明陵參奉李亨正。 翼陵參奉兪源輔。皆已出番。 陵官補土時眼同董役。幷直長除授。 明陵別檢金商雨。兒馬一匹賜給。相地官禮賓參奉具聖元。六品職遷轉。別看役寫字官洪慶運。兼有模寫之勞。塡紅畵員張麟慶。 先朝屢蒙 恩褒。又當今番碑役。幷加資。北漆寫字官。計士奏時官令該衙門。高品付料。領役牌將嘉善王漢佐。折衝張泳趙時恭。幷邊將除授。月前 園役。已蒙邊將承傳者。半熟馬帖一隻賜給。監官田雨浹。令該營門從厚施賞。其餘吏隸工匠等。令該曹參考前例。米布分等磨鍊施賞。賞加皆令今日政下批。又敎曰。 弘陵碑石 御製御筆正本模寫監董閣臣檢校直閣李秉模。草圖書書寫閣臣檢校待敎李崑秀。各半熟馬一匹賜給。模寫時監董閣屬官柳得恭張世經。令該曹陞敍。模寫寫字官。令該衙門高品付料。○敎曰。 弘陵碑石 御製御筆印本。前牧使徐魯修。右參贊徐有慶。副司直徐有寧。前判官徐日輔處。各給一本。
정조 9년 · 강
戶曹參判李致中上疏。請往省先壠。賜批許之。
정조 9년 · 목
敎曰。夜二更殷雷。乍有微響。問于銀臺雲觀。皆曰莫之諦聞。然予兢愓之心。豈以聲之大小。而或有間然。大抵致災。必有所召。否德參位。煦濡釀禍。使彝倫斁而綱紀紊。下焉而犯上。臣焉而凌君。其兆已綻。其漸滋長。所謂今日朝廷衣冠之倫。無非罔之生也幸耳。率歸胥溺。在朝卽夕。然大官恬嬉爲工。諫臣媕婀成習。亂賊之跳踉。縱不效臣死之義。下此溢目憂虞。亦無抽身䌤綸。幷與正學一脈。將見不絕如綫。如是而國勢安得不岌嶫。主威安得不孤危。往古來今。果有似此時節乎。在予修省之方。宜思仰謝之道。自今日減膳二日。須各知悉。
정조 9년 · 강
設慶科庭試文武初試于一二所。
정조 9년 · 강
遞承旨沈有鎭權以綱。以李祖承徐龍輔代之。
정조 9년 · 목
有鎭不爲仕進。敎以。許遞。前望單子入之。又敎曰。在外承旨許遞。前望單子入之。待下批牌招。
정조 9년 · 목
以洪周萬爲執義。高益擎爲掌令。韓光近爲校理。申耆爲修撰。尹序東爲副修撰。宋民載爲司書。徐美修爲兼文學。
정조 9년 · 강
遞大司諫趙城鎭。執義洪周萬。掌令金光岳許晊。持平崔守忱。以柳烱爲大司諫。鄭萬始爲執義。宋銓爲掌令。沈鏗爲持平。
정조 9년 · 목
因監試官望筒。敎以。在外及未肅拜人幷許遞。前望單子入之。待下批牌招察任。
정조 9년 · 강
命海西災結分俵。依回啓施行。
정조 9년 · 목
因備邊司黃海道災結分俵啓目。敎以。如有不足。自當更請。依回啓施行。
정조 9년 · 강
左議政洪樂性。陳箚乞遞。仍陳勉。賜批。
정조 9년 · 목
劄略曰。近年以來。冬雷之作。無歲不有。仁愛之警告。今復如期而至者。亦豈無所召而然哉。以言乎義理。則懲討不行而倫彝斁絕。以言乎朝象。則委靡已痼而紀網漸紊。以言乎國計。則財用益匱而民困未蘇。苟究厥由。專在於承佐之非其人耳。顧臣不忠無狀。何往非罪。而至於近日之所遭所犯而極矣。卽此一端。爲今日必有所召之驗矣。乞賜屛斥。改卜賢德。噫。今日弭災之本。亶在嚴亂逆之誅。以樹網常。振頹墮之習。以立紀網。省刑薄賦。以安民生。禁奢抑濫。以裕財用。崇儒重道。以衛正學。奬廉黜貪。以革污俗。來諫諍以恢包荒之量。消朋私以廣寅協之風。矯科擧之痼弊。以嚴杜僥倖。澄仕路之混淆。以克愼名器。旁求賢良。以共天職。崇尙名節。以養人才也。已盡者加勉。未盡者力行。則今日之災。安知不爲他日之祥乎。洽箚將上之際。伏聞賓對有命。臣方乞免。不敢晏然。遄降威罰。批以。以卿不見京房易傳乎。今日之致沴召災。未必非人事之所由。除見來上箚本。卿老成之言。曷勝欽歎。賓對有命。須安心勿辭。卽起視事。仍命遣史官傳諭。
정조 9년 · 목
左議政洪樂性曰。伏見昨下備忌。無非責躬之敎。而莫非群下不能對揚之罪。上天至仁。夫豈有無端警告之理。而如臣無似。冒居非據。一味尸素。致使至尊獨勞於上。群僚恬嬉於下。昨夜殷雷。職由於此。更卜賢德。少答天譴。予曰。卿言過矣。樂性曰。知臣莫如君。殿下奚取於臣。而置之具瞻之地。徒致國事之日益僨誤。以至網紀也義理也。朝象也世道也。無一可恃。目今修省之道。宜先斥退臣身。今此縷縷仰陳。實非策免之例語。乞垂體諒焉。予曰。所辭過矣。予於卿實有未可曉者。大臣去就。自別於庶僚。若以堂箚引咎。則雖或爲過。猶可說也。頃見卿箚。則旣不以此深引。昨夜微雷。何必如是爲咎乎。曉下傳敎。予則果有無限底意。而於卿身上。毫無箚着之語。尤不必如是矣。仍命昨日備忘持入。樂性曰。備忘中下焉而犯上。臣焉而凌君。是豈臣子所可堪聞者乎。予曰。此則別無深慮矣。大體言之。目今世道至此。都緣予之不得其人而然。苟究厥咎。咎實在予矣。樂性曰。聖敎至當矣。此專由於有君無臣之致。早賜斥退。改卜賢德。則何憂乎彝倫之不明。何患乎網紀之不正乎。雖以前訓將事言之。無識武夫。固不足深責。而至於堂箚中譴責之請。雖指銓官。而在臣處義。亦豈不愧恧乎。予曰。堂箚中譴責。猶屬歇後語。至於大臣下二字。予不欲提說。予所以爲卿傷痛者此也。樂性曰。聖敎至此。臣心靦然。實無對人之顏矣。予曰。卿言至此。予心不安。若知卿之如是。予何必提說也。不須說去說來。徒損體面。其止之。樂性曰。臣方俟勘之不暇。何敢陳勉於上。而目今言路之杜塞。誠非細憂。昨下傳敎。雖不及求言。而三司諸臣。旣登筵席。導之使言。區區之望也。予曰。三司之臣。自有言責。豈必求之而後言也。予曰。戶判何爲不參也。樂性曰。聞方胥命云矣。予曰。何故也。樂性曰。聞以望筒事。荐承嚴敎。萬萬惶懍云矣。予曰。昨因承宣所奏。望筒不備。事極屑越。故特下下屬科治之命矣。因此而竝與鑄錢草記。尙不修入云乎。樂性曰。此則未遑提問矣。予曰。待命於何處乎。樂性曰。方在金吾門外云矣。予曰。以故判書朴文秀事。旣有 先朝受敎。無乃不知禁令而然乎。樂性曰。此亦有關國綱。聞甚駭然矣。予曰。今有一事勉飭于卿等者。夷險一節。固不可責之於今世之人。而大抵近來人心。以擇燥濕爲占便。避事務爲能事。無一擔當底意。此何世道。此何臣分乎。似此無嚴之習。出自北賊申晦輩。無忌無憚。任渠所欲之致。若使在下者。惟其心之所好。則幾何其不至於不奪不厭之境乎。昨日備忘云云。非特爲一趙㻐而然矣。雖以前訓將事言之。鑄錢命下之後。何敢圖頉乎。予於渠輩。設或假借。今日朝廷。若有君綱臣分。渠輩焉敢乃爾。今若曲副。曰有國網。古亦有金萬重親問之擧。予於戶判。何難處分。此不過一號令間事。今日紀網。雖曰掃地。決無如此之理。此重臣。應知此筒事體。俄者卿之云云。似因傳者之誤。使兵判出問其委折也。兵判徐有隣曰。往問于戶判。則以爲。嚴敎之下。不勝惶蹙。待罪金吾近處云。而鑄堂則當擧行云矣。予曰。斯速退去。鑄錢草記。使之卽爲書入。予謂樂性曰。予以卿久置中書者。以卿之慈諒和吉。導率此世界。漸入於鎭安和年之城矣。予之斷斷苦心。專在於全保世家。休養生息。而其奈陰謀潛滋。上下角立。未見孚感之效。一任其心之所欲。如是而國勢安得不孤危。備忘中煦濡釀禍亂賊跳踉等語。予意深矣。古聖王制禮作樂。蓋欲使不率敎不循規者。有所懲畏。今日國網。雖無餘地。予決不爲此輩所牢籠矣。仍下不敢聞之敎。樂性曰。殿下何爲而有此敎也。此豈臣子所可堪聞者乎。伏乞還收焉。予曰。言敎旣異於傳敎。則將何以收還耶。樂性曰。今日在廷諸臣。何敢自爲身謀。不思仰體全保之聖意。而難平者心。不齊者物。千奇百怪。底定無期。屢勤中朝而發嘆。每致聖心之煩惱。此莫非如臣無似。不能對揚德意。使世道朝象。至於如此。一則臣罪。二則臣罪。予曰。予不煩惱矣。若煩惱。則發心恙已久矣。姑且止之。第陳廟謨也。刑曹判書李命植曰。雷異告警。聖心驚動。至有賓對之命。弭災之方。豈在簿書節目之間乎。亂逆層生。昨秋以後。已失臣死之義。而目今蔡濟恭金漢耆李魯春事。臣於筵席。屢陳之。迄無處分。刑政之未伸。孰大於此。今若一番下詢。則其罪自當立判。殿下何惜而不卽處分乎。予曰。向於前訓將戶判禮參入侍。悉諭予意。刑政之不伸。予非不知。而蔡濟恭事言之。予於麟漢龜柱。猶不寬貸。今於濟恭。有何一分顧藉乎。大抵丙申春獄。䵝䵢難明。予豈惜於此重臣而然哉。至於李魯春事。未知誰好誰惡。而若其深惡而痛絕者。予未之見矣。大體魯春本罪之外。可殺之罪。不一而足。一年之內。乍陽乍陰。章奏之間。千熊萬狀。放恣無忌。胡至此極。世果有眞惡魯春者乎。間或有口然。而心不然者。予豈爲誅心之論。而所深惡者此也。刑政之紊亂。至於魯春而極矣。不待卿言。而予亦知之矣。且以沈頤之事言之。昨日陳章。有若分疏者然。放恣無嚴。何至是耶。命植曰。古人云君相不言命。命之在天者。猶可挽回。則今此口然而心不然。登筵則論斥。出外則稱道。便成一種風習。人心世道。至於此極者何也。其所轉移之機。豈不在於我殿下乎。明示好惡。好者則曰好。惡者則曰惡。則當致從風之化。如是然後。世道可以挽回。人心可以底定矣。予曰。挽回世道。豈可獨運於上乎。予所以縷縷不知止者。猶恐見欺於卿等而然矣。命植曰。此莫非臣等不忠不誠之罪矣。仁陵君李在協曰。今於遇災修省之日。臣適待罪獄官。竊有所仰達者矣。金吾草記。至蒙允下。魯春尙在保放中。誠不勝慨恨矣。予曰。卿又何如是乎。金吾之任遞差。就座也。樂性曰。判義禁所奏之言。旣是職分內事。恐不必如是下敎矣。予曰。然則置之。掌令宋佺[銓:I-PERSON]曰。掌令高益擎在外。請下諭。予曰。雖無求言之敎。而有言責者。旣登筵席。固當陳戒。而默無一言。遽請下諭。臺臣事。極爲慨然矣。承旨金尙集曰。臣於今曉赴闕之路。伏見備忘。始知有夜來雷異。及到漏院。院啓已入。不得聯參。而聖敎中煦濡釀禍四字。竊有所仰達者。自經昨秋今春以後。民彝絕矣臣分墜矣。而殿下一味煦濡。尙未見舊發之擧。臣之今日所憂。不在於作夜微雷。而實在於此矣。予曰。予自有商諒區別之道。卿言。予亦知之矣。予曰。今日賓對。果行何事。出於愛禮之義。猶賢乎已矣。
정조 9년 · 강
政院議啓陳勉。賜批。左副承旨權。同副承旨徐龍輔。
정조 9년 · 목
議啓以爲。伏奉備忘下者。懼災之意。責躬之敎。丁寧懇惻。不勝欽仰。發洩之響。動於閉藏之節。則不以其聲之小。而不之非災。不以其機之微。而亦或少忽。乃於五更撤漏之辰。誕發十行如綸之音。有以見大聖人敬天憂時之念也。顧今召災之端。固不可一二數。而若其義理之堙晦。網紀之頹弛。朝象之洋渙。言路之否塞。聖諭已及之矣。求助之敎。輒歸應文。日次之對。便作備例。似此數事。非獨群下之罪。亦豈非殿下自反而猛省處乎。天之小示警也。必加大惕畏。以至於大更張。而一反乎今之道。則弭災之方。恐不外是。批以。所陳當體念矣。
정조 9년 · 강
命具善復敍用。傳授訓將命召。